<classify> RAIS mstaafu wa Awamu ya Nne, Jakaya Kikwete amesema tatizo la usonji autism linahitaji ushirikiano wa serikali, jamii na wadau ili kupata mafanikio. Kikwete alisema hayo jana baada ya kuongoza matembezi ya kilomita moja yaliyofanyika Dar es Salaam yakiwa yameandaliwa na Shule za Al Muntazir kuadhimisha siku ya usonji duniani, maadhimisho ambayo hufanyika kila mwaka Aprili 2.Taasisi hii wanastahili kuungwa mkono na kila mtu kwa sababu hujui ni lini na wewe utapata mtoto mwenye matatizo hayo kwenye familia yako, alisema Kikwete. Alisema watu wengi walio na watoto hao wamekaa nao nyumbani hawajui kwamba kuna sehemu wanaweza kusaidiwa mtoto akawa katika hali nzuri hivyo kuna haja ya kuhamasisha jamii, kwani hakuna lisilowezekana kabisa kwani kuna uwezekano wa kupunguza athari au kuziondoa kabisa.Alitoa mwito kwa zinazohusika na masuala ya watoto, wadau na makundi yote kutambua tatizo hilo na kuchukua hatua katika kuwekeza kuelimisha jamii. Aidha, alisema unahitaji mkakati maalumu kukabiliana na tatizo hilo kwa kuongozwa na serikali.Kikwete ambaye aliambatana na mke wake, Salama Kikwete alisema pia kuwa watoto hao ambao ni baraka wanahitaji uangalizi mkubwa pamoja na upendo. Alisema tatizo la usonji sio jipya, na kwamba haubagui taifa. Rais huyo mstaafu alisema hata yeye ana mjukuu mwenye usonji.Alisema anatambua pia kazi wanayoifanya wazazi wa watoto wenye tatizo la usonji na pia adha wanayoipata katika malezi kwani wakati wote wanawajibika kuwalinda wasijiumize, na wanafanya jitihada mkubwa kuwatafutia matibabu pamoja na elimu.Usonji ni tatizo ambalo huonekana kwa mtoto kuanzia umri wa miezi 18 ambapo mtoto huwa na upungufu kwa kupenda kujitenga na kutotaka kuwa karibu na watu, hupata matatizo ya lugha na shida ya mawasiliano na kuwa na tabia ya kurudia rudia kitu anachokifanya.Mwenyekiti Bodi ya Shule ya Al Muntazir, Imtin Laiji alisema shule hizo zina miradi kadhaa ikiwa ni pamoja na shule maalumu ya watu wenye mahitaji maalumu iliyoanzishwa mwaka 2013, mpaka sasa imenufaisha zaidi ya watoto 100 wenye umri wa kuanzia miaka 3 hadi 20.  <topic>: KITAIFA 